**Likumprojekta „Grozījums Ārstniecības likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts sekretāru 2014.gada 14.augusta sanāksmes Protokola Nr.31, 31.§ 2.1.apakšpunktā, 32.§ 2.1.apakšpunktā un 33.§ 2.1.apakšpunktā Aizsardzības ministrijai dots uzdevums sagatavot grozījumus likumā, paredzot ārstniecības pakalpojumu sniegšanu Nacionālo bruņoto spēku (turpmāk – NBS) ietvaros. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Veicot ārstniecību NBS ietvaros gan Latvijas Republikas teritorijā, gan ārpus tās starptautisko operāciju rajonā tiek piemērotas Ārstniecības likuma normas un uz šā likuma pamata izdoto tiesību aktu normas. Ārpus Latvijas Republikas teritorijas starptautisko operāciju rajonā šie normatīvie akti tiek piemēroti tiktāl, cik tas ir iespējams noteiktajā starptautiskās operācijas rajonā, ņemot vērā pieejamos ārstniecības personāla un medicīnisko materiāli tehnisko līdzekļu un arī militāros ierobežojumus. Turklāt vispārējie ārstniecības principi NBS neatšķiras no valstī noteiktajiem ārstniecības principiem. Saskaņā ar valstī pastāvošo normatīvo aktu sistēmu, Latvijas valsts nacionālie veselības aprūpes standarti attiecībā uz veselības aprūpes nodrošināšanu ir saistoši arī NBS ārstniecības iestādēm gan miera laikā, gan krīzes un ārkārtas situācijās, kā arī starptautiskajās operācijās. NBS veselības aprūpes kvalitātes atbilstība nacionālajiem standartiem ir atrunāta vairākos Ziemeļatlantijas līguma organizācijas (turpmāk –NATO) normatīvos aktos. Saskaņā ar NATO standartizācijas vienošanos STANAG 2228 un ar to saistīto publikāciju AJP-4.10 „Sabiedroto valstu Apvienoto spēku medicīniskā nodrošinājuma doktrīna” *(Allied Joint Medical Support Doctrine)*, medicīniskā nodrošinājuma normatīvām prasībām bruņotajos spēkos ir jāatbilst dalībvalstī, tai skaitā Latvijas Republikā, pieņemtajiem standartiem un kvalitātes kritērijiem. Gan bruņoto spēku, gan arī civilajām medicīnas struktūrvienībām (ārstniecības iestādēm) ārkārtējās situācijas vai izņēmuma stāvokļa laikā ir saistošs uzdevums nodrošināt tādu veselības aprūpi, kas atbilst valstī noteiktajām kvalitātes un standartu prasībām. Norādītās prasības ir saistošas ne tikai NBS, bet arī Latvijas Republikas, kā NATO dalībvalsts, veselības aprūpes sistēmai kopumā.Ņemot vērā iepriekš norādīto, nav nepieciešams izstrādāt atsevišķu normatīvo aktu, kas reglamentētu militāro medicīnu (ārstniecību), jo visi Latvijas Republikā spēkā esošie normatīvie akti, kas reglamentē veselības aprūpi, ir saistoši NBS.Veselības (ārstniecības) pakalpojumu sniegšanas kārtība NBS noteikta Valsts un pašvaldību institūciju amatpersonu un darbinieku atlīdzības likuma 39.panta pirmajā daļā, kas nosaka, ka „(..) *karavīriem ir tiesības saņemt apmaksātu veselības aprūpi. Apmaksātās veselības aprūpes saņemšanas nosacījumus, apmaksājamo pakalpojumu veidus un apmaksas kārtību, kā arī veselības aprūpes pakalpojumus un neapmaksājamos izdevumus nosaka Ministru kabinets”.* Latvijas Republikas Zemessardzes likuma 34.panta trešā daļa nosaka, *ja zemessargs, pildot Zemessardzes uzdevumus vai piedaloties apmācībā, guvis veselības bojājumu, viņam ir tiesības saņemt apmaksātu veselības aprūpi. Tās saņemšanas nosacījumus, apmaksājamo veselības aprūpes pakalpojumu veidus un apmaksas kārtību, kā arī veselības aprūpes pakalpojumus un neapmaksājamos izdevumus nosaka Ministru kabinets*.Proti, Ministru kabineta 2013.gada 6.augusta noteikumos Nr.468 „*Noteikumi par profesionālā dienesta karavīru un zemessargu veselības aprūpes un sociālās rehabilitācijas pakalpojumu saņemšanas nosacījumiem, apmaksājamo pakalpojumu veidiem un izdevumu apmaksas kārtību”* noteiktiapmaksāto veselības aprūpes un sociālās rehabilitācijas pakalpojumu saņemšanas nosacījumi, apmaksājamo pakalpojumu veidi un apmaksas kārtība, kā arī veselības aprūpes pakalpojumi un neapmaksājamie izdevumi NBS ietvaros. Savukārt Ministru kabineta 2013.gada 17.decembra noteikumu Nr.1529 „*Veselības aprūpes organizēšanas un finansēšanas kārtība”* 13.1.apakšpunktā noteikts,kādām personām un kādu maksu par saņemtajiem veselības aprūpes pakalpojumiem sedzAizsardzības ministrija.NBS darbības specifika prasa NBS ārstniecības iestādēm paredzēt tiesības sniegt medicīnisko palīdzību pagaidu medicīniskās palīdzības punktos, kas nav definējami ne kā stacionāri, ne arī kā mobilie kabineti. Proti, šādi pagaidu medicīniskās palīdzības punkti, ņemot vērā NBS uzdevumu specifiku, var būt izvietoti teltīs, nojumēs (lauka medicīniskās palīdzības punkti), dažāda veida konteineros, dažādu ēku telpās, kas ir aprīkotas ar medicīnas iekārtām. Līdz ar to nepieciešams papildināt Ārstniecības likumu ar 55.1 pantu, kura pirmajā daļā tiek paredzēta iespēja NBS ārstniecības iestādei izveidot pagaidu medicīniskās palīdzības punktu NBS medicīniskā nodrošinājuma uzdevumu izpildei. Pagaidu medicīniskās palīdzības punkts nav uzskatāms par ārstniecības iestādi šā likuma izpratnē, tas ir atbilstoši sniedzamajam pakalpojumam aprīkota un ārstniecisko manipulāciju veikšanai piemērota stacionāra vai pārvietojama telpa. Atbilstoši Nacionālo bruņoto spēku likuma 13.panta pirmajai daļai NBS vadību īsteno NBS komandieris. NBS komandieris nodrošina NBS nepārtrauktu vadību, uzdevumu plānošanu un to izpildes kontroli (Nacionālo bruņoto spēku likuma 14.panta otrās daļas 2.punkts). Līdz ar to normā tiek paredzēts, ka pagaidu medicīniskās palīdzības punkta izveidošanas, izvietošanas un aprīkošanas kārtību apstiprina Nacionālo bruņoto spēku komandieris. Atbilstoši NATO standartizācijas vienošanās STANAG 2228 nosacījumiem, pagaidu medicīniskās palīdzības punkts ir noteikts kā medicīniskā nodrošinājuma pamatprasība personāla veselības aprūpei bruņoto spēku vienībām to uzdevumu izpildes laikā. Lai nodrošinātu konstitucionālās tiesības uz veselības aizsardzību un veselības aprūpes kvalitāti, Veselības inspekcija, kuras kompetencē ir uzraudzīt un kontrolēt ārstniecības iestādēm saistošo normatīvo aktu izpildi veselības aprūpes un darbspējas ekspertīzes jomā, var kontrolēt veselības aprūpes kvalitāti NBS vienībās, NBS ārstniecības iestādēs, kā arī NBS ārstniecības iestādes izveidotā pagaidu medicīniskās palīdzības punktā. Šobrīd normatīvajos aktos nav noregulēts jautājums par NBS uzdevumu izpildes laikā ārpus Latvijas Republikas teritorijas sniegto veselības aprūpes kvalitātes kontroli. Atbilstoši NATO dalībvalstu pieredzei, starptautisko operāciju rajonā noteiktu jomu uzraugošo institūciju kontroles uzdevumu izpilde tiek deleģēta atbilstošajām bruņoto spēku struktūrām un dienestiem. Ņemot vērā starptautisko praksi, ka medicīniskā atbalsta nodrošināšana NBS uzdevumu izpildes laikā ārpus Latvijas Republikas teritorijas, tajā skaitā arī starptautisko operāciju rajonā, ir nacionālās valsts atbildība un lai noteiktu, kas uzrauga un kontrolē veselības aprūpes kvalitāti ārpus Latvijas Republikas teritorijas tādā apmērā, kādā veselības aprūpes jomu reglamentējošie normatīvie akti ir saistoši NBS ārstniecības personām, pildot dienesta pienākumus, Ārstniecības likuma 55.1 panta otrajā daļā tiek noteikts, ka NBS ārstniecības iestādē nodarbināta ārstniecības persona profesionālo darbību ārpus Latvijas teritorijas veic saskaņā ar veselības aprūpes jomu reglamentējošiem normatīviem aktiem, ja Latvijas Republikai saistošos starptautiskajos līgumos nav noteikts citādi. Šo prasību izpildes kontrole tiek noteikta Nacionālo bruņoto spēku Apvienotajam štābam.Veselības aprūpes jomu reglamentējošo tiesību aktu prasību izpildes kontroles nodrošināšana tiek noteikta NBS Apvienotajam štābam, jo atbilstoši NBS Apvienotā štāba 2012.gada 24.janvāra reglamenta Nr.6 „Nacionālo bruņoto spēku Apvienotā štāba nolikums” 9.punktam NBS Apvienotā štāba priekšnieka vietnieka operacionālos jautājumos pienākumos un uzdevumos ietilpst NBS uzdevumu izpildes kontrole ārpus Latvijas Republikas teritorijas, savukārt šī reglamenta 10.punktā noteikts, ka NBS Apvienotā štāba priekšnieka vietnieka atbalsta jautājumos pienākumos un uzdevumos ietilpst uzdevumu izpildes kontrole NBS personālsastāva, kaujas nodrošinājuma, administratīvo un juridisko jautājumu jomā. Arī NBS Apvienotā štāba Nodrošinājuma departamenta 2012.gada 24.janvāra reglamentā Nr.5 „Nacionālo bruņoto spēku Apvienotā štāba Nodrošinājuma (J-4) departamenta nolikums”, kurā ir noteikti NBS Apvienotā štāba Medicīnas pārvaldes uzdevumi, viens no uzdevumiem ir NBS medicīnas nodrošinājuma un personālsastāva veselības aprūpes kontrole. Šo prasību izpildes kontroli NBS Apvienotais štābs nodrošinās esošo amatu štatu vietu un budžeta līdzekļu ietvaros. Papildus finansējums kontroles funkcijas izpildes nodrošināšanai netiek plānots un nav pieprasīts.  |
| 3. | Projekta izstrādē iesaistītās institūcijas | Aizsardzības ministrija, Nacionālie bruņotie spēki  |
| 4. | Cita informācija | Likumprojekta izpildi 2015. un turpmākajos gados Aizsardzības ministrija nodrošinās atbilstoši tai piešķirtajiem valsts budžeta līdzekļiem no budžeta programmas 22.00.00 „Nacionālie bruņotie spēki” apakšprogrammas 22.12.00 „Nacionālo bruņoto spēku uzturēšana” ietvaros. Līdz ar to papildu valsts budžeta finansējums nav nepieciešams. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | NBS profesionālā dienesta karavīri – ārstniecības personas. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar.* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Valsts sekretāru sanāksmē 2013.gada 14.novembrī izsludināti Aizsardzības ministrijas izstrādātie Ministru kabineta noteikumu projekti „Grozījumi Ministru kabineta 2009.gada 20.janvāra noteikumos Nr.60 „Noteikumi par obligātajām prasībām ārstniecības iestādēm un to struktūrvienībām”” (VSS-1994) (Prot.Nr.45 4.§), „Grozījumi Ministru kabineta 2007.gada 27.marta noteikumos Nr.215 „Kārtība, kādā veicama smadzeņu un bioloģiskās nāves fakta konstatēšana un miruša cilvēka nodošana apbedīšanai”” (VSS-1992) (Prot. Nr.45 2.§) un „Grozījumi Ministru kabineta 2006.gada 4.aprīļa noteikumos Nr.265 „Medicīnisko dokumentu lietvedības kārtība”” (VSS-1995) (Prot. Nr.45 5.§). Šie izsludinātie Ministru kabineta noteikumu projekti tika skatīti Valsts sekretāru sanāksmē 2014.gada 14.augustā (Prot. Nr.31 31.§ (TA-1681), 32.§ (TA-1683), 33.§ (TA-1685)), kurā tika nolemts konceptuāli atbalstīt izsludinātos Ministru kabineta noteikumu projektus un dots uzdevumus Aizsardzības ministrijai sagatavot grozījumus likumā, paredzot ārstniecības pakalpojumu sniegšanu Nacionālo bruņoto spēku ietvaros. Pēc likuma grozījumu pieņemšanas, dots uzdevums precizētos Ministru kabineta noteikumu projektus iesniegt izskatīšanai Ministru kabinetā.  |
| 2. | Atbildīgā institūcija | Aizsardzības ministrija |
| 3. | Cita informācija |  Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar.* |

|  |
| --- |
| **VI. Sabiedrības līdzdalība un komunikācijas aktivitātes** |
| *Projekts šo jomu neskar.* |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz izmaiņas esošajās pārvaldes funkcijās un institucionālajā struktūrā. Projekta izpildi nodrošinās Aizsardzības ministrija un Nacionālie bruņotie spēki ar esošo administratīvo kapacitāti. |
| 3. | Cita informācija | Nav. |

Aizsardzības ministrs R.Vējonis

Vīza: valsts sekretārs J.Sārts

12.12.2014. 10:43

1424

L.Dreimane, 67335127

Liga.Dreimane@mod.gov.lv